喺八月嘅一個上晝
喺津巴布韋首都哈拉雷
有個叫法拉嘅女人
佢廿四歲，有兩個仔女
行去公園嘅一張長櫈度
佢望落去好鬱悶、好沮喪
嗰張公園長凳已經
有個八十二歲嘅婆婆坐喺度
人人都叫佢做 Jack 婆婆
法拉遞畀 Jack 婆婆
一封診所護士畀佢嘅介紹信
Jack 婆婆請佢坐低
然後打開個信封讀
婆婆睇信嘅三分鐘裡邊，冇人講嘢
隔咗一陣，Jack婆婆深呼吸
佢望住法拉講：
「我係來幫你嘅，
你可唔可以講下你嘅事啊？」
法拉眼濕濕
佢話:「 Jack 婆婆啊，
我有愛滋病已經四年。
老公一年前走咗佬。
我有兩個仔女，
佢哋都未到五歲。
我失業，
我根本照顧唔嚟我啲仔女。 」
佢淚流滿面
見到咁，Jack 婆婆坐埋過去
輕輕攬住法拉
話：「法拉，你可以喊㗎。
你經歷咗好多事，
可唔可以再講多啲畀我聽？」
法拉繼續講：
「喺過去嘅三個禮拜，
我成日喺度諗自殺，
仲想帶埋啲仔女走。
我頂唔順喇，
所以護士叫我嚟揾你 。」
佢哋兩個傾咗大概半個鐘
最尾，Jack 婆婆話：
「法拉，
睇嚟『Kufungisisa』
嘅病徵你都有曬。」
聽到呢個字，法拉又即刻喊番
「Kufungisisa」
係當地話「抑鬱症」嘅意思
直譯就係「諗太多」
世界衛生組織統計
依家全世界有多過三億人有抑鬱症
即係我個國家叫嘅
「Kufungisisa」
世界衛生組織又話
全世界每四十秒
就有一個人因為
抑鬱症，或者「Kufungisisa」
而自殺
呢啲自殺個案
多數出現喺中、低收入國家
事實上
世界衛生組織仲話
十五到二十九歲嘅年齡層
佢哋主要嘅死因係自殺
但係，導致抑鬱症
甚至自殺嘅原因有好多
例如虐待
衝突、暴力
隔離、孤獨等等
不過，我哋知道
抑鬱症有得醫，自殺可以避免
問題係
全世界冇咁多
精神科醫生或者心理學家
來睇所有嘅病人
譬如，喺中、低收入國家
精神科醫生對人口嘅比例
大概係一對一百五十萬
即係話，九成需要心理服務嘅人
都得唔到幫助
我哋成個國家
只有十二個精神科醫生
而我係其中嘅一個
我哋國家人口有一千四百萬
我再畀多啲實際故事
有一晚，我喺屋企
收到 ER 打嚟嘅電話
ER 即係急症室
間急症室喺離我
兩百公里嘅一個城市度
個主診醫生話：
「你有個病人，
你四個月前醫過佢。
佢啱啱用藥過量，
依家入咗急症室。
佢嘅血液動力正常，
不過需要神經心理科嘅檢查。 」
當然，我無可能半夜揸車
揸兩百公里去嗰度
所以，我哋唯有
喺電話度
諗出對應嘅辦法
我要確保有人觀察著病人嘅自殺傾向
要確保我哋審視返病人
服用抗抑鬱藥嘅劑量
最後得出嘅結論係
Erica —— 
呢個係病人嘅名，佢廿六歲
喺 Erica 可以出院時
佢同佢媽媽就應該有直接來揾我
然後我就會對佢做檢查同評估
同決定下一步要點做
我哋估計 Erica
大概一個禮拜之後就會來
過咗一個禮拜
過咗三個禮拜
我都冇見到 Erica
有一日，Erica 媽媽打電話畀我
佢話：
「Erica 三日前自殺咗。
佢喺屋企花園
一樖芒果樹度吊頸。」
我本能反應噉忍唔住問：
「噉點解你哋冇嚟哈拉雷揾我？
我哋講好咗，Erica 一出院，
你哋就會嚟揾我 。」
佢解釋得好簡單：
「去哈拉雷嘅車費要十五蚊，
我哋籌唔到錢。 」
喺精神科裏面
自殺唔算罕見
但 Erica 嘅死
好震憾我
佢媽媽嗰句
「我哋籌錢唔到
十五蚊嘅車費嚟揾你。」
令我醒覺
等病人嚟揾我
呢個方法行唔通
我開始自我反省
重新諗
我喺非洲做精神科醫生嘅職責
經過一番請教同思考
又同同事、家人、朋友傾過
我突然醒覺
其實非洲最多嘅資源
就喺啲婆婆
無錯，係婆婆
我喺度諗
每個社區都有好多婆婆
有成幾百個
仲有
（笑聲）
佢哋唔會離職， 唔會換工走人
（笑聲）
佢哋唯一走佬會去嘅地方
就係天堂
（笑聲）
所以我諗，不如訓練呢啲婆婆
教佢哋循證談話療法
等佢哋可以坐喺公園長櫈度幫人
根據認知行為療法

教佢哋聆聽嘅技巧
教佢哋表達同情心
教佢哋技巧來引導病人做正確行為
安排病人嘅活動
同埋教佢哋學識用數碼科技
譬如︰手機
依家, 喺非洲人人都有手機
喺 2006 年
我組織到
第一班婆婆
（掌聲）
多謝
（掌聲）
今日，我哋有幾百個婆婆
分散喺七十幾個社區度做嘢
單單係舊年
已經有三萬以上嘅津巴布韋人

喺社區嘅「友誼長櫈」計劃度
接受咗一個婆婆嘅治療
（掌聲）
最近，我哋喺
美國醫學研究協會嘅雜誌
發表文章講述呢啲計劃同婆婆嘅工作
仲有
（掌聲）
我哋嘅研究結果顯示 

接受過婆婆治療嘅病人
喺六個月後
依然無復發嘅徵像
無抑鬱
少咗好多自殺嘅傾向
我哋嘅研究顯示 ——
呢個係臨床試驗
臨床試驗結果顯示
婆婆醫抑鬱症仲有效過醫生
（笑聲）
（掌聲）
所以
我哋依家努力擴展呢個計劃
依家，全球有六億
六十五歲以上嘅人口
到 2050 年
會有十五億
六十五歲以上嘅人口
想像一下, 如果我哋能夠
喺全世界所有主要城市
建立一個國際婆婆網絡
而啲婆婆又受過
循證談話療法嘅訓練
有電子平台支援佢哋
又有網絡將佢哋聯繫起來
佢哋會為社區做出好多貢獻
佢哋會縮窄當地
心理、神經同濫用藥物問題上嘅
醫療供求差距
最後
呢張係 Jack 婆婆嘅相
法拉喺「友誼長櫈」
同婆婆有六次療程
依家，法拉揾到工做
佢兩個仔女讀緊書
至於 Jack 婆婆
喺二月嘅一個上晝
佢本來會嚟見佢第 257 位病人
但係佢無出現
佢去咗天堂
但我相信，Jack 婆婆
喺天堂同緊其他婆婆打氣
而且越來越多婆婆加入呢個計劃
改變千萬人嘅人生
我仲諗 Jack 婆婆一定會好驚嘆
佢帶頭開始嘅計劃
已經發展到其他國家
例如馬拉維
桑給巴爾群島
同埋呢度
美國嘅紐約市
願 Jack 婆婆安息
多謝
（掌聲）
（歡呼）
（掌聲）